Gordhan: ‘Ek moedig onbeskaamd massaoptrede aan’Pravin Gordhan (22 Februarie 2017) Foto: GCIS Pravin Gordhan, voormalige minister van finansies, het Saterdag die publiek aangemoedig om massaoptrede teen pres. Jacob Zuma te neem na aanleiding van die omstrede kabinetskommeling Vrydag in die vroeë oggendure waartydens Gordhan en sy adjunk, Mcebisi Jonas, uit hul poste verwyder is. Gordhan het by ŉ gedenkdiens vir ANC-struggle-veteraan, Ahmad Kathrada, in Johannesburg gepraat en gesê “oom Kathy” het die land verlaat in ŉ tyd wat almal weet wie en wat die probleem is. “Die propagandakanaal het gisteraand berig ek moedig massamobilisering aan. Ja, ek moedig onbeskaamd massamobilisering aan. Ons moedig massamobilisering aan om seker te maak die mense regeer,” het Gordhan gesê. “As iemand ons by ŉ dissiplinêre komitee wil verkla, sal ons hierdie dinge by die vergadering van die nasionale uitvoerende komitee herhaal.” Dit kom nadat die ANN7-televisiekanaal Vrydag berig het Gordhan is besig om massaoptrede teen Zuma se regering aan te moedig toe hy tydens sy laaste mediakonferensie as minister van finansies gesê het “die mense moet hulself organiseer”. ANN7 is ŉ nuuskanaal wat besit word deur die omstrede en skatryk Gupta-familie, wat baie goeie vriende met Zuma is. Die Guptas is in die openbare beskermer se “staatskaping”-verslag genoem en het na bewering ŉ groot invloed oor die aanstelling en afdanking van kabinetsministers, iets wat eintlik die prerogatief van die president moet wees. Gordhan het Saterdag vertel van die uitdagings wat hy as minister van finansies moes oorkom en hoe hy deurentyd probeer het om te keer dat die tesourie deur die Guptas gekaap word. Hy het spesifiek die staatsbeheerde wapenvervaardiger Denel genoem en sy stryd met die tesourie om goedkeuring te kry vir ŉ gesamentlike onderneming met die Gupta-maatskappy, VR Laser Asia, in ŉ poging om Denel Asia te begin, as ŉ voorbeeld van staatskaping. “Ons weet nie waar hierdie besluite geneem word nie, maar dan moet jy weet iets is verkeerd,” het Gordhan gesê. Die Guptas se sakeryk is op die oorlogspad teen die tesourie nadat alle Suid-Afrikaanse banke hulle van die familie gedistansieer het en hul sakerekeninge toegemaak het. Die Bank of China en Indië se Bank of Baroda het vanjaar hul voorbeeld gevolg. Gordhan is vroeër vandeesweek onverwags van ŉ internasionale beleggerspromosietoer in die Verenigde Koninkryk en die VSA teruggeroep en afgedank omdat ŉ beweerde “intelligensieverslag” glo beweer die reis is onderneem om Zuma se regering swart te smeer. “Hierdie intelligensieverslag wat tot ons afdanking gelei het, is ŉ baie ‘onintelligente’ verslag. Pasop, Suid-Afrika, dat ons onsself nie verlaag tot ekonomiese sabotasie wat nog vyf jaar kan neem om van te herstel nie. Julle moet die kolletjies verbind en sien wie wat doen en hoekom hulle dit doen. Wie gaan hieruit voordeel trek?” het hy gesê. Kathrada is Dinsdag in die ouderdom van 87 oorlede nadat hy ŉ breinoperasie by die Donald Gordon-hospitaal in Johannesburg ondergaan het. Sy amptelike gedenkdiens wat deur die regering gereël is en Saterdag by die Universiteit van Johannesburg se Soweto-kampus sou plaasvind, is onbepaald uitgestel sonder enige verduideliking van die presidensie. Die Ahmed Kathrada- en Nelson Mandela-stigtings het saam met die Suid-Afrikaanse Kommunistiese Party (SAKP) inderhaas ŉ alternatiewe gedenkdiens gereël. Gordhan het gesê die kansellering van Kathrada se amptelike gedenkdiens was “moedswillig” en die veteraan se enigste oortreding was dat hy opgestaan het teen gierigheid en nasionale belang verdedig het. “Die kansellering van die staatsgedenkdiens was kleinlik, moedswillig en sonder skaamte. Comrade Kathy sou nou gesê het kom ons verenig en veg teen die swakhede in ons beweging,” het Gordhan gesê. Talle groot name en struggle-veterane het die gedenkdiens bygewoon, insluitende Trevor Manuel, voormalige minister van finansies, Graça Machel, voormalige pres. Mandela se weduwee, veterane van die ANC, die leierskap van die SAKP en sommige kabinetsministers.